हाल ही में कांग्रेस अध्यक्ष राहुल गांधी ने अपनी बहन प्रियंका गांधी वाड्रा को पार्टी महासचिव नियुक्त किया है। ऐसा नहीं है कि गांधी परिवार में पहली बार ऐसी नियुक्ति हुई है बल्कि राहुल गांधी ने अपने गांधी परिवार के परंपरा को आगे बढ़ाया है। सवाल है कि कांग्रेस में गांधी परिवार की परंपरा को किसने किसने जन्म दिया, किसने बढ़ाया, क्यों बढ़ाया और कैसे बढ़ाया? इस सवाल को समझना बहुत जरूरी है क्योंकि राजतंत्र में परिवार तंत्र चलना स्वाभाविक है लेकिन लोकतन्त्र में परिवार तंत्र का चलना स्वाभाविक नहीं माना जाता है। यदि परिवारवाद ही चलता रहे फिर लोकतन्त्र का अर्थ बचा क्या? आइए समझते है कांग्रेस के गांधी परिवार के परिवार तंत्र की कहानी।
देश की आजादी के पहले गांधी परिवार का काँग्रेस अध्यक्ष
काँग्रेस अध्यक्ष वर्ष अधिवेशन स्थान
मोतीलाल नेहरू 1919 अमृतसर
मोतीलाल नेहरू 1928 कोलकाता
जवाहरलाल नेहरू 1929 & 30 लाहौर
जवाहरलाल नेहरू 1936 लखनऊ
जवाहरलाल नेहरू 1936 फैजपुर
उपरोक्त तालिका को देखने से कई महत्वपूर्ण तथ्य सामने उजागर हो रहा है।
पहला, गांधी परिवार की कहानी की शुरुवात स्वतन्त्रता आंदोलन के दौरान हुई जब पहली बार 1919 काँग्रेस के अमृतसर अधिवेशन में मोतीलाल नेहरू काँग्रेस के अध्यक्ष बने और दूसरी फिर से 1928 के कोलकाता अधिवेशन में मोतीलाल नेहरू अध्यक्ष बने। कहते हैं कि मोतीलाल नेहरू ने 1919 में ही काँग्रेस में नेहरू परिवार ( बाद में इन्दिरा गांधी के शासन काल में नेहरू परिवार में नेहरू शब्द को बदल कर गांधी रख दिया गया और तब से ये गांधी परिवार बन गया।)
दूसरा, लाहोर काँग्रेस अधिवेशन 1929 में जवाहरलाल नेहरू काँग्रेस अध्यक्ष बने और ध्यान देने की बात है कि 1928 में उनके पिता काँग्रेस अध्यक्ष थे। दूसरी बात ये सब कुछ महात्मा गांधी के सामने हो रहा था लेकिन शायद किसी ने विरोध नहीं किया बल्कि कहा जाता है कि मोतीलाल नेहरू ने अपने बेटे को काँग्रेस अध्यक्ष बनाने के लिए पार्टी और महात्मा गांधी पर काफी दबाव बनाया और जवाहरलाल नेहरू काँग्रेस अध्यक्ष बन गए। कहा जाता है कि मोतीलाल नेहरू ने 1929 में ही भारतीय राजनीति में गांधी परिवार की ठोस नींव डाल दी थी। फिर उसके बाद परिवारवाद का क्रम चलता रहा और जवाहरलाल नेहरू 1930 और 1936 में भी काँग्रेस अध्यक्ष बने। ये तो है आजादी के पहले गांधी परिवार के स्थापना की कहानी। आइए देखते है आगे आजादी के बाद की कहानी।
देश की आजादी के बाद गांधी परिवार का काँग्रेस अध्यक्ष
काँग्रेस अध्यक्ष वर्ष अधिवेशन स्थान
जवाहरलाल नेहरू 1951 & 52 दिल्ली
जवाहरलाल नेहरू 1953 हैदराबाद
जवाहरलाल नेहरू 1954 कोलकाता
इन्दिरा गांधी 1959 दिल्ली (विशेष अधिवेशन)
इन्दिरा गांधी 1978–83 दिल्ली
इन्दिरा गांधी 1983 & 84 कोलकाता
राजीव गांधी 1985–91 मुंबई
सोनिया गांधी 1998–2017 कोलकाता
राहुल गांधी 2017 - दिल्ली
गांधी परिवार का प्रधानमंत्री
प्रधानमंत्री अवधि
पंडित जवाहरलाल नेहरू 16 साल 286 दिन
इन्दिरा गांधी 15 साल 350 दिन
राजीव गांधी 5 साल 32 दिन
कुल अवधि 37 साल 303 दिन
उपरोक्त तालिका से साफ साफ झलक रहा है कि आजादी के बाद भी गांधी परिवार काँग्रेस और सरकार पर कितना हावी रहा है।
तीसरा , आजादी के बाद 1947 में जवाहरलाल नेहरू देश के प्रथम प्रधानमंत्री बने और गांधी परिवार की परंपरा को मजबूती तब और मिली जब 1959 में नेहरू प्रधानमंत्री रहते हुए अपनी पुत्री इंदिरा गांधी को कांग्रेस अध्यक्ष बनने दिया बल्कि कहा जाता है कि नेहरू की सहमति से ही इन्दिरा गांधी काँग्रेस अध्यक्ष बनी थी। भारत के लोकतन्त्र का पिक्चर देखिये कि पिता प्रधानमंत्री और पुत्री पार्टी प्रेसिडेंट एक गलत परंपरा की शुरुवात जो लोकतंत्र के बुनियाद को कभी मजबूत नहीं करेगा बल्कि लोकतंत्र के विपरीत एक नए तंत्र की शुरुवात करेगा जो परिवार तंत्र कहलायेगा। कल्पना कीजिये कि यदि जवाहरलाल नेहरू इन्दिरा गांधी को अपने रहते हुए पार्टी प्रेसिडेंट नहीं बनने दिये होते तो शायद इतिहास कुछ और होता और उस समय भारत की राजनीति में परिवार पॉलिटिक्स का आगमन नहीं हुआ था। लेकिन नेहरू ने परिवार को चुना न कि लोकतन्त्र को। शायद इतिहास इस प्रश्न को बार बार दोहराएगा कि आखिर नेहरू ने ऐसा क्यों होने दिया क्योंकि वो अपने को हमेशा पहले डेमोक्राट कहते थे। फिर ये विरोधाभास क्यों? खैर समय आगे बढ़ा और प्रधानमंत्री नेहरू की मृत्यु १९६४ में हो जाती है और १९६६ में इंदिरा गांधी भारत का प्रधानमंत्री बनती हैं।
चौथा, अर्थात वही हुआ जो नहीं होना था प्रधानमंत्री इंदिरा गांधी ने अपने छोटे पुत्र संजय गांधी को सुपर प्रधानमंत्री बनने से कभी नहीं रोका बल्कि हमेशा बढ़ावा दिया।परिणाम ये हुआ कि प्रधानमंत्री के सारे निर्णय संजय गांधी लेने लगे और उनको सहयोग देने के लिए युवा कांग्रेस का एक खास ग्रुप था उनमें से एक, कमल नाथ जो हाल ही में मध्य प्रदेश के मुख्यमंत्री बने हैं, थे। दुर्भाग्यवश संजय गांधी की मृत्यु एक दुर्घटना में हो गई।
पाँचवाँ , उसके बाद प्रधानमंत्री इंदिरा गांधी ने अपने बड़े पुत्र राजीव गांधी को कांग्रेस पार्टी का महासचिव बना दिया हालांकि ऐसा कहा जाता है कि राजीव गांधी राजनीति में आना नहीं चाहते थे लेकिन अपनी मां के दबाव में राजनीति में आ गए। और उसके बाद प्रधानमंत्री इंदिरा गांधी को अपने ही सिक्योरिटी गार्ड के द्वारा हत्या कर दी गई।
छठा ,1984 में इंदिरा गांधी के पुत्र राजीव गांधी प्रधानमंत्री बनते हैं। नियति का खेल देखिये कि सेनीओरिटी के आधार पर प्रणब मुखर्जी प्रधानमंत्री के योग्य उम्मीदवार थे लेकिन उनके नाम के साथ गांधी नहीं था इसलिए मुखर्जी नहीं बने और बने कौन इन्दिरा गांधी के पुत्र राजीव गांधी क्योंकि वो गांधी परिवार के हैं। फिर से भारत का लोकतन्त्र हारता है और जीतता कौन है गांधी परिवार।
सातवाँ , 1991 में राजीव गांधी की हत्या हो जाती है और उसके सात साल बाद यानि 1998 में उनकी पत्नी सोनिया गांधी कांग्रेस की अध्यक्ष बनती हैं । सोनिया गांधी कांग्रेस का सबसे लंबे समय तक पार्टी प्रेसिडेंट रहने का इतिहास बनाती हैं। और जब 2004 में यूपीए सत्ता में वापस आता है तो सोनिया गांधी डॉ मनमोहन सिंह को प्रधानमंत्री बनाती हैं ना कि प्रणब मुखर्जी को। कारण साफ था कि गांधी परिवार की पसंद मनमोहन थे ना कि प्रणब। 2015 में काँग्रेस अध्यक्ष सोनिया गांधी ने अपने पुत्र राहुल गांधी को पार्टी का वाइस –प्रेसिडेंट नियुक्त कर दिया। और फिर से लोक तंत्र की हार और गांधी परिवार की जीत होती है।
आठवाँ, एक और इतिहास बनता है जब 2018 में सोनिया गांधी के पुत्र राहुल गांधी कांग्रेस अध्यक्ष बनते हैं। लोकतन्त्र का झण्डा फहराया जाता है लेकिन जीत होती है गांधी परिवार की ना कि लोकतंत्र की।
नौवाँ, 2014 के लोक सभा चुनाव में काँग्रेस पार्टी अपने इतिहास के न्यूनतम स्कोर यानि 44 के आंकड़े पर आ गयी।और अभी 2019 सत्रहवीं लोक सभा चुनाव कि घोषणा हो चुकी है। राहुल गांधी काँग्रेस के अस्तित्व को बचाने के लिए चुनावी मैदान में उतार चुके हैं। ऐसा लगता है कि राहुल गांधी हाल के तीन विधान सभा चुनावों के जीतने के बाद भी पूरी तरह कॉन्फिडेंट नहीं दिख रहे हैं। इसी संभावित परेशानी को देखते हुए कांग्रेस अध्यक्ष राहुल गांधी ने अपनी बहन प्रियंका गांधी को पार्टी महासचिव बनाकर चुनवी मैदान में उतार दिया है वो भी बिना किसी हिचक के। यानि गांधी परिवार का एक और सदस्य काँग्रेस में शामिल हो गए हैं। इसका कारण तो एक ही दिखता है कि प्रधानमंत्री मोदी को कैसे रोका जाय। लेकिन अहम प्रश्न है कि क्या आगामी लोक सभा चुनाव लोकतन्त्र बनाम परिवार तंत्र होगा? अर्थात नरेंद्र मोदी के खिलाफ लोकतान्त्रिक पार्टियां नहीं लड़ेंगी बल्कि परिवार और परिवार के समूहों का गठबंधन चुनाव लड़ेगा। उदाहरण के लिए यूपीए गठबंधन में काँग्रेस गांधी परिवार की पार्टी, आरजेडी लालू प्रसाद यादव के परिवार की पार्टी, डीएमके स्वर्गीय करुणानिधि और स्टालिन के परिवार की पार्टी, नेशनल कॉन्फ्रेंस फारूक अब्दुल्ला के परिवार की पार्टी और जेडीएस देवेगौड़ा के परिवार की पार्टी। ऐसा नहीं कहा जा सकता कि परिवार की पार्टियां सिर्फ यूपीए गठबंधन में ही है बल्कि एनडीए में भी है जैसे शिव सेना, अकाली दल, अपना दल और पीएमके।
लेकिन जहां तक गांधी परिवार के परंपरा का सवाल है यदि पहली बार में ही आजादी से पहले मोतीलाल नेहरू या आजादी के बाद जवाहरलाल नेहरू ने इस परंपरा को रोक दिये होते तो शायद ये लोकतन्त्र विरोधी गलत परंपरा ना बनी होती। और तो और उस गाँधी परिवार के गलत परंपरा ने पूरे देश की राजनीति में परिवार तंत्र को जन्म दिया जो हमेशा लोकतंत्र को दूसरी सीढ़ी पर रखा और पहली सीढ़ी पड़ हमेशा की तरह रहा उनका परिवार।
राजनीति का खेल देखिए कि पिछले 72 साल में काँग्रेस ने लगभग 52 साल देश पर शासन किया उस 52 साल में से तकरीबन 38 साल गांधी परिवार का शासन रहा। लोकतन्त्र के नाम पर परिवारवाद का क्रूर कुठराघात होता रहा और आज भी हो रहा रहा है किसके नाम पर लोकतंत्र के नाम पर। किसके नाम पर सेक्युलरिज्म के नाम पर। किसके नाम पर देश की सुरक्षा के नाम पर। किसके नाम पर कम्युनलिज्म के भय के नाम पर। किसके नाम पर माइनॉरिटी के सुरक्षा के नाम पर। किसके नाम पर मोदी भय के नाम पर। किसके नाम पर संघ परिवार से भय के नाम पर। आखिर किसके नाम पर कब तक चलेगा। उपरोक्त तथ्यों के अनुसार कांग्रेस में परिवारवाद की शुरुवात तो आजादी के पहले मोतीलाल नेहरू के समय ही हो गया था और वो क्रम जवाहरलाल नेहरू, इंदिरा गाँधी, संजय गाँधी, राजीव गाँधी, सोनिया गांधी, राहुल गाँधी, प्रियंका गाँधी आज तक जारी है और आगे भी जारी रहेगा ऐसा प्रतीत होता है। इसलिए यह कहने में कोई अतिशयोक्ति नहीं होगा कि भारतीय राजनीति में गांधी परिवार परिवारवाद के लिए जिम्मेदार है।
(लेखक टाइम्स नाउ चैनल में न्यूज एडिटर हैं)
(डिस्क्लेमर: प्रस्तुत लेख में व्यक्त विचार लेखक के निजी हैं और टाइम्सनेटवर्क इन विचारों से इत्तेफाक नहीं रखता है।)